Loop lig vir ‘betaalvakansies’, waarsku kennerArgieffoto (Foto: Ian Landsberg/ Afrcan News Agency/ANA) ŉ Skuldberader waarsku oor ŉ moeilike finansiële tydperk wat vir almal voorlê as gevolg van die ekonomiese impak van die algehele landwye afsondering om die verspreiding van die koronavirus (Covid-19) te voorkom. Benay Sager, uitvoerende hoof van die skuldberadingsorganisasie DebtBusters, het gesê Suid-Afrika se afgradering na rommelstatus deur die Moody’s-kredietgraderingsagentskap, kan nie met ŉ lagie suiker bedek word nie. Volgens hom sal dit beduidend minder belastinginkomste vir die regering beteken. Die afgradering sal dit ook moeiliker en duurder maak vir die regering om geld te leen en elke Suid-Afrikaner sal die gevolge hiervan ervaar. “Die betaalvakansies wat sommige finansiële instansies aanbied om die impak van die afsondering op verbruikers te verlig kan dalk die onafwendbare uitstel, maar nie onbepaald nie,” het hy gewaarsku. “Ons maan mense om nou hul uitgawes te hersien en te kyk hoe en waar hulle kan bespaar. As hulle reeds sukkel om hul maandelikse verpligtinge na te kom, gaan hierdie situasie net vererger. Hulle moet by ŉ geloofwaardige skuldberader aanklop voor dit gebeur.” Banke sal, weens die afgradering, ook onder druk wees en sal waarskynlik strenger leningskriteria opstel sodat dit moeiliker sal wees vir verbruikers om geld te leen. Sager het gesê die silwer randjie van die afgradering is moontlik dat Suid-Afrikaners minder sal staat maak op lenings om hul leefstyle te onderhou. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.